Normalt dækker begrebet digital læring over al anvendelse af IT i læringsøjemed. Hvis målet er at nogen skal lære noget og der inddrages computere til at facilitere læreprocessen, så er det digital læring. Vi taler ikke om at nogen skriver en opgave i et tekstbehandlingsprogram på en computer, men at computeren enten formidler eller faciliterer læreprocessen.
Begrebet digital læring er relativt nyt. Tidligere brugte man ordet e-learning eller e-læring til at beskrive at, at der er tale om læring via computer, lidt på samme måde som e-handel betyder handel via computer. Men dels fordi e-learning har fået en ganske fast betydning, og sikkert også fordi der er så meget dårlig e-learning, så har nogen opfundet begrebet digital læring - måske også for at signalere, at der her er tale om noget helt nyt (uden at det dog nødvendigvis er tilfældet).